ກອງປະຊຸມປຶກສາຫາລືຜົນໄດ້ຮັບການຈັດຕັ້ງປະຕິບັດການກຳນົດໂຄງສ້າງລາຄາຢາ
- 09 ຕ.ລ
ໃນອາທິດຜ່ານມານີ້ ກົມການເງິນ ກະຊວງສາທາລະນະສຸກ ໄດ້ຈັດກອງປະຊຸມປຶກສາຫາລືຜົນໄດ້ຮັບການຈັດຕັ້ງປະຕິບັດການກຳນົດໂຄງສ້າງລາຢາ, ຜະລິດຕະພັນການແພດ ແລະ ການບໍລິການອື່ນໆ ຂື້ນທີ່ໂຮງແຮມລາວພາຊາ ນະຄອນຫຼວງວຽງຈັນ, ໂດຍໃຫ້ກຽດເປັນປະທານຂອງທ່ານ ຮສ ດຣ ພູທອນ ເມືອງປາກ ຮອງລັດຖະມົນຕີກະຊວງສາທາລະນະສຸກ, ມີບັນດາກົມ, ສູນ, ອ້ອມຂ້າງກະຊວງສາທາລະນະສຸກ, ໂຮງໝໍສູນກາງ, ໂຮງໝໍແຂວງ ແລະ ພາກສ່ວນທີ່ກ່ຽວຂ້ອງໄດ້ເຂົ້າຮ່ວມ.
ຈຸດປະສົງຂອງກອງປະຊຸມຄັ້ງນີ້ກໍ່ເພື່ອຈັດຕັ້ງຜັນຂະຫຍາຍເນຶ້ອໃນດຳລັດວ່າດ້ວຍການຄຸ້ມຄອງ ແລະ ນຳໃຊ້ເງິນຄ່າບໍລິການຢູ່ສະຖານທີ່ບໍລິການກວດພະຍາດ ແລະ ປິ່ນປົວຂອງລັດໃຫ້ມີຄວາມເປັນເອກະພາບດ້ານການກຳນົດໂຄງສ້າງລາຄາຢາ, ວິເຄາະ, ລັງສີ, ເອໂກ ແລະ ຄ່າບໍລິການອື່ນໆ ແລະ ລາຄາຕ້ອງສອດຄ່ອງກັບລະດັບການຂະຫຍາຍຕົວທາງດ້ານເສດຖະກິດ, ການສະເໜີລາຍການຕ້ອງອີງໃສ່ລະດັບຄວາມສາມາດການສະໜອງບໍລິການວິຊາການ ແລະ ຕ້ອງແມ່ນສາຍວິຊາທີ່ໃຫ້ບໍລິການນັ້ນເປັນຜູ້ນຳສະເໜີ ຮັບປະກັນໃຫ້ສະຖານທີ່ບໍລິການມີແຫຼ່ງທືນພຽງພໍ ເພື່ອສະໜອງການບໍລິການອັນຈຳເປັນພື້ນຖານຮັບໃຊ້ສັງຄົມບໍ່ໃຫ້ຢຸດສະງັກ, ສ້າງລາຍຮັບຈາກວິຊາການຂອງຕົນເພື່ອໝຸນລາຍຈ່າຍງົບປະມານ, ຫຼຸດຜ່ອນການເອື່ອຍອີງໃສ່ງົບປະມານຂອງລັດ ສ້າງເງື່ອນໄຂໃຫ້ສະຖານທີ່ບໍລິການກວດພະຍາດ ແລະ ປິ່ນປົວຂອງລັດມີຄວາມຍືນຍົງທາງດ້ານການເງິນ ແລະ ກ້າວໄປສູ່ກຸ້ມຕົນເອງເທື່ອລະຂັ້ນ.